Gigi Becali, înfuriat de gestul lui Radunovic și decizia lui Pintilii: "Cum adică ai tu problemă personală?"
Gigi Becali, patronul celor de la FCSB, a comentat eșecul suferit de echipa sa contra Universității Craiova, 0-2.
Deja campioană, FCSB nu a mai arătat la fel de bine, iar Universitatea Craiova s-a impus după golurile marcate de Raul Silva și Andrei Ivan.
Gigi Becali, înfuriat de gestul lui Radunovic și decizia lui Pintilii
Înaintea partidei, Gigi Becali promitea că FCSB va trata la fel de serios meciurile rămase din play-off. Totuși, la Craiova nu au fost în lot Florinel Coman, Siyabonga Ngezana și Risto Radunovic. Primii doi sunt accidentați, însă fundașul din Muntenegru a invocat probleme personale, spune omul de afaceri.
Becali spune că nu a fost informat de problemele lui Radunovic și transmite că nu i-ar fi dat voie muntenegreanului să plece acasă. Decizia i-a aparținut lui Mihai Pintilii.
"Aș fi vrut să câștigăm meciul. Îmi pare rău, dar n-ai cum să-i schimbi pe oameni. Ce poți să le faci, ei campioni fiind? Nu poți să schimbi starea omului. Când nu mai are omul obiectiv nu mai are aceeași concentrare. Eu am vrut să se joace corect și drept și am pus cea mai bună echipă.
Cu Florinel n-am vrut să riscăm, iar Ngezana a fost accidentat. Radunovic? Fără să știu eu, a zis că el are ceva acasă, o problemă personală și i-a dat drumul Pintilii fără să-mi spună nimic. Eu nu îi dădeam voie. Cum adică ai tu problemă personală? Joacă fotbal! Așa cum am jucat cu Farul trebuia să jucăm și cu Craiova.
Dacă ăla lipsește, ăla lipsește, ce mai facem? M-a deranjat chestiunea cu Radunovic pentru că e Farul la mijloc și nu vreau ca Gică să se supere pe mine", a spus Gigi Becali, la Prima Sport.
În absența lui Radunovic, FCSB a mizat în flancul stâng al apărării pe Ovidiu Popescu, care a fost înlocuit în minutul 90 cu Ionuț Panțîru.
Urmăriți SPORT.RO și pe Google News